Diari Oficial de la Generalitat Valenciana


Sumari del DOGV 3292, del 23-07-1998 (1998/5551)

RESOLUCIÓ de 14 de maig de 1998, de la Direcció General de Treball, per la qual es disposa el registre i la publicació del II Conveni Col·lectiu de l'empresa Valenciana d'Aprofitament Energètic de Residus, SA (VAERSA).
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3292

Data del DOGV
:   23-07-1998

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1998/5551


Data del document
:   14-05-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 14 de maig de 1998, de la Direcció General de Treball, per la qual es disposa el registre i la publicació del II Conveni Col·lectiu de l'empresa Valenciana d'Aprofitament Energètic de Residus, SA (VAERSA). [1998/X5551]
  
Vist el text del II Conveni Col·lectiu de l'empresa Valenciana d'Aprofitament Energètic de Residus, SA (VAERSA), subscrit el dia 24 de març de 1998, d'una part per la representació de l'empresa i de l'altra pel Comité d'Empresa i els delegats de personal dels centres de treball d'Alacant i Castelló, i presentat davant d'aquesta Direcció General de Treball en data 4 de maig de 1998; de conformitat amb allò que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball; aquesta Direcció General de Treball, de conformitat amb les competències que té transferides segons el Reial Decret 4.105/1982, de 29 de desembre,
  
ACORDA
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i el dipòsit del text original del conveni.
  
Segon
  
Disposar-ne la publicació en el Diari Oficial de la Generalitat Valenciana.
  
València ,14 de maig de 1998.- El director general de Treball: Román Ceballos Sancho.
  
CONVENI COL·LECTIU DEL PERSONAL
  
DE L'EMPRESA VAERSA PER A 1997- 1998.
  
Article 1. Objectiu i norma supletòria
  
a) Aquest conveni, negociat a l'empara d'allò que s'ha disposat en els articles 82, 83 i concordants del Reial Decret Llei 1/1995, de 24 de març, que va aprovar el Text Refós de l'Estatut dels Treballadors, i la Llei Orgànica 11/1985, de 2 d'agost, de Llibertat Sindical, regula les condicions de treball del personal laboral que presta serveis per a l'empresa VAERSA.
  
b) En tot allò que no estiga recollit en aquest conveni, s'aplicaran les disposicions legals que dicten l'Estat o la Comunitat Autònoma pel que fa a les seues competències.
  
Article 2. Àmbit d'aplicació territorial, funcional i personal
  
Personal: Aquest conveni col·lectiu regularà les condicions de treball i les relacions laborals als centres de treball de VAERSA, i serà d'aplicació al personal que, sota qualsevol tipus de relació juridicolaboral preste els seus serveis en l'empresa pública VAERSA, ja siga als centres de treball existents en l'actualitat o en aquells que durant la vigència del conveni puguen crear-se.
  
Territorial: aquest conveni serà d'aplicació en l'àmbit territorial de la Comunitat Valenciana, que comprén les províncies d'Alacant, Castelló i València.
  
Funcional: el conveni inclourà en el seu àmbit funcional totes les activitats que desenvolupe l'empresa, entre les quals s'inclouen el tractament i la depuració de residus urbans, agrícoles i industrials, la prevenció i vigilància forestal, les obres d'abancalament i construcció de ribassos, la restauració paisatgística i, en general la gestió i l'educació mediambiental. L'empresa també realitzarà faenes de caràcter agrícola i forestal.
  
Article 3. Àmbit temporal, pròrroga, denúncia i actualització salarial
  
Aquest conveni col·lectiu entrarà en vigor l'endemà de la signatura i els seus efectes econòmics es retrotrauran al dia 1 de gener de 1997.
  
2. La durada d'aquest conveni col·lectiu s'estendrà fins el 31 de desembre de 1998. Esgotat aquest període de vigència, el conveni es prorrogarà tàcitament, any rere any, llevat que siga denunciat, per qualsevol de les parts signatàries, amb una antelació mínima de tres mesos respecte de la data de terminació de la durada ordinària o de qualsevol de les possibles pròrrogues anuals.
  
3. Durant l'any 1997 s'aplicaran els mateixos salaris previstos en l'anterior conveni per a l'any 1996.
  
4. Les retribucions establides en el conveni col·lectiu de l'empresa per a l'any 1996, s'actualitzen, per a l'any 1998 amb el 2,1% d'increment fixat en la Llei de Pressupostos de la Generalitat Valenciana, per a les empreses a què es refereix l'article 28.6 del Text Refós de la Llei d'Hisenda Pública de la Comunitat Autònoma Valenciana. En tot cas, els salaris s'ajustaran als possibles increments que per a 1998 pogueren pactar-se respecte de les empreses públiques, en la mesa de negociació constituïda per la Generalitat Valenciana i les centrals sindicals.
  
Article 4. Classificació del personal segons la permanència en l'empresa
  
Treballador fix:
  
És el contractat per a prestar els seus serveis amb caràcter indefinit quant al fet que realitza funcions que, per la seua naturalesa, tenen caràcter normal i permanent en l'empresa.
  
Treballador interí:
  
És el que es contracta temporalment per a substituir un treballador fix en situació d'absència motivada amb dret a reserva del lloc de treball o per a cobrir un lloc de treball durant el procés de selecció o promoció per a la seua cobertura definitiva. El contracte s'extingirà en el moment en què es reincorpore el treballador fix substituït o que es cobrisca la plaça.
  
Treballador amb contracte per a obra o servei determinats:
  
És el contractat per a la realització d'obres o serveis concrets que estiguen individualitzats i presenten substantivitat pròpia dins de l'activitat general de l'empresa. El contracte finalitzarà quan s'acabe l'obra o servei per a l'execució de la qual va ser subscrit.
  
El personal que es necessite per a complir els contractes d'obres o gestió de serveis que l'empresa concerte amb entitats públiques o privades, serà contractat en aquesta modalitat de contracte.
  
La dependència de l'empresa, per a prosseguir la seua activitat, de l'obtenció de contractes en un marc de lliure competència comporta que la realització d'obres o serveis, encara que puga repetir-se en certs cicles anuals, no siga una activitat permanent, ni d'execució il·limitada en el temps.
  
Garantia de contractació:
  
Els treballadors que hagen sigut contractats almenys en dues ocasions en la modalitat de contracte per obra o servei determinats, tindran dret preferent per a ser contractats quan l'empresa haja de realitzar les tasques exercides prèviament en la mateixa zona en què anteriorment hagueren treballat per a l'empresa.
  
Treballador eventual:
  
És el treballador que es contracta per a atendre necessitats productives que tenen una durada determinada i limitada, i que comporten un increment o acumulació circumstancial i temporal de les activitats de l'empresa. Aquests contractes no podran tenir una durada superior a sis mesos, en un període de 12 mesos, comptats a partir del moment en què es van produir les causes determinants de la contractació.
  
Article 5. Ingrés, promoció interna i provisió de llocs de treball
  
1. Selecció de personal
  
1. La selecció i contractació del personal es realitzarà mitjançant procediments objectius, informats pels principis de capacitat, igualtat i publicitat.
  
2. Els representants dels treballadors participaran en els processos de selecció de personal que l'empresa realitze, en els termes que a continuació es detallen. Rebran de l'empresa informació puntual des de l'inici de totes les fases del procés de selecció, i possibilitaran que els representants laborals puguen apreciar si l'empresa s'até adequadament als principis de publicitat, igualtat i capacitat, pels quals ha de regir-se la seua actuació en la contractació dels treballadors. Tindran preferència per a accedir al lloc laboral que s'ha de cobrir els treballadors de l'empresa que reunisquen les característiques que exigeix el lloc i ocupen nivells professionals semblants o inferiors al corresponent a l'esmentat lloc de treball.
  
En tots els processos de selecció, provisió de llocs de treball i promoció del personal en l'empresa, originats per una convocatòria d'un lloc de treball, es garantirà la presència dels representants legals dels treballadors que integren la Comissió Paritària.
  
L'esmentada representació legal dels treballadors participarà en els indicats processos, manifestant-ne els seus punts de vista. La decisió respecte a la selecció, provisió de llocs de treball i promoció de personal, correspondrà a la Direcció de l'empresa.
  
3. El procediment de contractació de peons per a faenes forestals s'iniciarà fent pública la convocatòria als taulers d'anuncis dels ajuntaments inclosos a la zona en què s'hagen d'efectuar els treballs de condicionament de terres, faenes de silvicultura o repoblament. En la convocatòria es reflectiran les condicions exigides per a la contractació i el termini de presentació de les sol·licituds. La Comissió Paritària serà informada adequadament per l'empresa de la iniciació i el resultat final d'aquest procediment de contractacions de peons per a faenes forestals.
  
4. L'empresa propiciarà la contractació, en cada contracta que els siga adjudicada, d'un percentatge de persones amb dificultats per a la seua inserció sociolaboral, comprés entre el 5% i el 10% dels treballadors empleats per l'empresa en l'obra, a fi de promoure'n la integració social. L'empresa informarà el Comité d'Empresa, amb antelació, de l'execució de cada obra.
  
2. Formalitats dels contractes
  
Forma de contractació i període de prova:
  
Tots els contractes laborals seran formalitzats per escrit, fins i tot els contractes per temps determinat la durada dels quals siga inferior a quatre setmanes.
  
La situació d'incapacitat laboral transitòria que afecte el treballador en període de prova, n'interromp el còmput.
  
Tant en les contractacions temporals com en les definitives, en període de prova es percebran les retribucions assignades a llocs idèntics en la seua totalitat als ocupats pel personal fix, excepte els de caràcter personal que superen el complement personal mínim.
  
No s'aplicarà el període de prova en el cas que contracte a qui prèviament haja exercit un lloc de treball idèntic, a l'empresa, sota qualsevol modalitat de contractació.
  
Informació als representants del personal:
  
L'empresa lliurarà una còpia bàsica de cada contracte als comités d'empresa o delegats de personal, els quals signaran la còpia que acredita que s'ha rebut. Aquest lliurament s'efectuarà dins dels deu dies següents als de començament de vigència dels contractes.
  
Rebuts de liquidació:
  
S'informarà els representants dels treballadors del model de document que l'empresa utilitze per a formalitzar la fi de la relació laboral.
  
El treballador podrà sol·licitar la presència d'un membre del comité d'empresa, o delegat de personal, en el moment de la signatura de la liquidació en què s'indiquen els salaris que correspon cobrar a l'acabament del seu contracte de treball.
  
3. Contractes per a minusvàlids
  
L'empresa prestarà especial atenció a la integració dels minusvàlids, d'acord amb els principis inspiradors de la Llei 13/1982, de 7 d'abril, i les normes contingudes en el seu títol VII.
  
Article 6. Treballs de categoria superior i inferior
  
Segons el que disposa l'Estatut dels Treballadors es tindran en compte els següents principis:
  
1. La realització de treball de categoria superior i inferior respondrà a necessitats excepcionals i peremptòries, i durarà el temps mínim imprescindible. Serà obligatori comunicar per escrit al treballador l'acompliment de funcions de categoria superior i inferior, informant-ne el Comité d'Empresa o els delegats de personal.
  
2. L'ocupació de lloc de treball de categoria superior mai no podrà excedir de sis mesos en el període d'un any.
  
3. Cap treballador podrà realitzar treballs de categoria inferior durant un període superior a un mes dins del període d'un any, i sempre que això es dega a causes peremptòries o imprevisibles, mantenint les retribucions i la resta de drets derivats de la seua categoria professional. Esgotat aquest període, el treballador no podrà tornar a exercir un lloc de categoria inferior fins que haja transcorregut un any.
  
Article 7. Excedències
  
1. Excedència voluntària
  
L'excedència voluntària podrà ser sol·licitada pels treballadors fixos que porten com a mínim un any d'antiguitat al servei de l'empresa. La durada de la situació d'excedència voluntària no podrà ser inferior a un any ni superior a cinc, i el dret a aquesta situació només podrà ser exercit una altra vegada pel mateix treballador o treballadora, si han transcorregut dos anys des de l'acabament de l'anterior excedència.
  
Els treballadors tindran dret a un període d'excedència, amb reserva de lloc, computable a efectes d'antiguitat i no superior a tres anys per a l'atenció de cada fill, tant quan ho siga per naturalesa o per adopció, comptat des de la data del naixement o l'adopció. Els successius fills donaran dret a un nou període d'excedència que, si és procedent, posarà fi al que estiguera gaudint. Quan el pare i la mare treballen, només un d'ells podrà exercir aquest dret.
  
Durant el primer any, a partir de l'inici de cada situació d'excedència, el treballador tindrà dret a la reserva del seu lloc de treball i que aquest any siga computat a efectes d'antiguitat. Finalitzat aquest primer any s'aplicaran les referències que regulen l'excedència voluntària.
  
La situació d'excedència voluntària, que s'haurà de sol·licitar amb una antelació de 30 dies anteriors a la data d'inici, no donarà lloc a la meritació de cap dret econòmic, ni serà computable a efectes d'antiguitat.
  
Una vegada sol·licitada l'excedència, l'empresa resoldrà amb anterioritat a la data d'inici sol·licitada per l'interessat, i s'hi entendrà concedida a falta de negació expressa.
  
No es podrà concedir l'excedència voluntària quan el treballador estiga sotmés a expedient disciplinari o complint sanció disciplinària que se li haguera imposat amb anterioritat.
  
El treballador que sol·licite el seu ingrés tindrà dret a ocupar la primera vacant que es produïsca en la seua categoria professional, tret que concórrega a ocupar aquest mateix lloc un excedent forçós.
  
La reincorporació es realitzarà, una vegada complit el període d'excedència, en el mateix centre, i en un lloc de treball igual al que exercia el treballador excedent.
  
El treballador podrà sol·licitar el seu ingrés fins 30 dies després de l'acabament del termini d'excedència sol·licitat. L'empresa comunicarà al treballador l'existència o inexistència de places vacants. Si no es produeix sol·licitud expressa del treballador en el temps màxim marcat, s'extingirà la relació laboral.
  
2. Excedència forçosa
  
L'excedència forçosa, que donarà dret a la conservació del lloc de treball i centre, i al còmput de l'antiguitat durant la vigència, es concedirà per la designació o elecció per a un càrrec públic que impossibilite l'assistència al treball. A aquests efectes s'entén per càrrec públic l'elecció com a diputat/diputada o senador/senadora en les Corts Generals, diputat/diputada al Parlament Autonòmic i regidor/regidora d'ajuntament, o el nomenament per a un càrrec de nivell mínim de subdirector general en l'administració central i els seus equivalents en la municipal, autonòmica i internacional. Passaran, així mateix, a la situació d'excedents forçosos les persones elegides per a exercir càrrecs sindicals, en l'àmbit estatal, autonòmic o provincial.
  
Així mateix, la Direcció podrà reconéixer aquesta excedència al personal amb contracte indefinit que siga designat per a ocupar un càrrec directiu, dins del sector públic, amb reserva del lloc de treball i còmput d'antiguitat, mentre dure el seu nomenament.
  
Article 8. Permisos i llicències
  
A) Permisos retribuïts:
  
1. Els treballadors fixos tindran dret, després de l'avís i la justificació previs a les següents llicències:
  
a) 15 dies naturals per matrimoni o per inscripció en el Registre Oficial de Parelles de Fet.
  
b) Dos dies en els casos de naixement de fill o malaltia greu o mort de parents fins el segon grau de consanguinitat o afinitat. Quan amb aquest motiu el treballador necessite fer un desplaçament a aquest efecte, el termini serà de 4 dies.
  
c) El temps indispensable per a concórrer a exàmens i altres proves d'aptitud i avaluació en centres oficials de formació. Caldrà la corresponent justificació.
  
d) Un dia per trasllat del seu domicili habitual, ampliable fins dos dies en cas de necessitat justificada a l'empresa.
  
e) Pel temps indispensable per al compliment d'un deure inexcusable de caràcter públic i personal, quan per això no reba el treballador cap retribució o cap indemnització, i sense que puga superar-se per aquest concepte la cinquena part de les hores laborals en còmput trimestral. Quan se sobrepasse aquest límit, l'empresa podrà passar el treballador afectat a la situació d'excedència voluntària, regulada en l'apartat 1 de l'article 46 de l'Estatut dels Treballadors. En el cas que el treballador perceba retribucions o indemnització pel compliment del deure o l'exercici del càrrec, se'n descomptarà l'import del salari a què tinguera dret, proporcionalment al temps deixat de treballar en la seua jornada laboral ordinària, sempre que la indemnització no s'origine per despeses extraordinàries (quilometratges, dietes, etc.).
  
f) Els treballadors, per lactància d'un fill menor de 9 mesos, tindran dret a una hora diària d'absència del treball.
  
El treballador podrà substituir aquest dret per una reducció de la jornada normal pel mateix període de temps. Aquest dret podrà ser exercit tant per la mare com pel pare sempre que demostren que no és utilitzat per l'altre al mateix temps.
  
Qui per raons de guarda legal tinga al seu càrrec directe algun menor de sis anys o un disminuït físic o psíquic que no exercisca una altra activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la durada de la jornada.
  
h) Quatre dies per assumptes propis l'any, sense que calga justificar-ne la utilització. Aquests dies de permís no es podran acumular a les vacances i per al seu gaudi es tindran en compte les necessitats del servei.
  
2. Els treballadors independentment de la modalitat contractual, tindran dret a permisos retribuïts en els supòsits abans indicats, d'una durada proporcional al temps treballat en l'últim any. Els treballadors amb prestació laboral intermitent percebran únicament els salaris d'aquells dies de permís, calculats segons la proporció anual abans indicada, en els quals hagueren sigut cridats al treball per l'empresa, per haver-hi treballat, els seus companys de tall o quadrilla.
  
B) Llicències sense retribució:
  
L'empresa podrà concedir un permís no retribuït per un període que no excedisca de sis mesos cada cinc anys.
  
Article 9. Mobilitat funcional
  
1. El treballador podrà ser assignat per l'empresa a un altre lloc de treball, que no exigisca canvi de residència, sempre que les funcions que haja exercir en aquest últim requerisquen una titulació o formació professional semblants a les que han servit de base per a enquadrar-lo al lloc laboral que estiga ocupant.
  
2. El canvi de lloc de treball no podrà realitzar-se fora del grup professional a què pertanga el treballador i no haurà de perjudicar la seua formació i promoció professionals.
  
3. L'empresa informarà adequadament la Comissió Paritària dels canvis de lloc de treball amb caràcter previ a la seua aplicació.
  
4. Durant l'embaràs, en el cas que hi haja risc per a la salut de la mare o del fetus, derivat del treball que es realitze, i així ho aprecien els serveis mèdics oficials, es tindrà dret al canvi de lloc de treball.
  
En allò que no es disposa en aquest article, hom s'ajustarà al que s'ha establit en l'Estatut dels Treballadors.
  
Article 10. Desplaçaments temporals
  
1. L'empresa podrà efectuar desplaçaments temporals dels treballadors que requerisquen residir en localitat distinta del seu domicili habitual, per raons econòmiques, tècniques, organitzatives o de producció. Les despeses que comporten la manutenció i l'allotjament del treballador aniran a càrrec de l'empresa.
  
2. L'empresa podrà concertar la manutenció i l'hostalatge amb establiments adequats, o bé reintegrar al treballador les despeses realitzades a la vista de les factures corresponents.
  
3. Es pagarà al treballador el quilometratge en els viatges d'eixida i tornada al seu domicili.
  
4. El treballador serà informat del desplaçament amb una antelació suficient respecte de la data de l'efectivitat, que no podrà ser inferior a cinc dies laborals en el supòsit de desplaçaments de durada superior a tres mesos.
  
5. El treballador no podrà ser desplaçat temporalment de l'àmbit territorial de la Comunitat Valenciana durant més de 12 mesos en un període de tres anys.
  
Article 11. Jornada de treball
  
1. Amb caràcter general, la jornada per al personal afectat per aquest conveni serà de 40 hores setmanals, amb un còmput anual de 1.800 hores.
  
L'esmentada jornada la distribuirà l'empresa per a cada centre de treball, d'acord amb les normes legals i tenint en compte les exigències de cada tipus de treball.
  
Es consultarà aquest assumpte amb els representants dels treballadors amb caràcter previ a la decisió de l'empresa.
  
2. El calendari laboral s'ajustarà en la mesura que siga possible al publicat amb caràcter oficial corresponent a cada província.
  
3. Es gaudirà d'una pausa en la jornada de treball per un període de 20 minuts, computables com de treball efectiu.
  
4. El temps de treball es computarà de manera que tant al començament com al final de la jornada diària el treballador es trobe en el seu centre de treball.
  
Descans setmanal: el personal acollit al present conveni tindrà dret al gaudi de dos dies de descans per cada un dels períodes setmanals treballats, acumulable per períodes de fins 14 dies.
  
6. Hores extraordinàries: tindran el caràcter d'hores extraordinàries les que excedisquen de la setmana laboral de 40 hores de treball. Aquestes hores extraordinàries es pagaran amb un recàrrec del 75% sobre el salari de l'hora ordinària, tret que s'acorde entre empresa i treballador la compensació amb un període de descans equivalent.
  
L'empresa manifesta la seua voluntat de reduir el nombre d'hores extraordinàries realitzades a fi d'incrementar en la mesura del possible el nivell d'ocupació
  
7. Hores estructurals: es consideraran hores extraordinàries estructurals les que calga realitzar per a atendre períodes punta de producció, incendis forestals, plantacions i altres circumstàncies de caràcter estructural derivades de l'activitat de l'empresa. Aquestes hores seran comunicades al Comité Intercentres.
  
Hores nocturnes: seran considerades hores nocturnes les que es treballen entre les deu de la nit i les sis del matí. En el supòsit de coincidència en període nocturn d'hores de treball realitzades amb motiu de torns laborals, la remuneració específica d'aquest treball nocturn està compresa en el plus de torn regulat en aquest conveni col·lectiu.
  
9. El personal administratiu que presta els seus serveis en oficines treballarà una setmana laboral de quaranta-una hores. En el període comprés entre el 16 de juny i el 15 de setembre, aquest personal realitzarà una jornada intensiva de set hores diàries, de dilluns a divendres. L'horari que realitzarà aquest personal administratiu en les dues vesprades de treball per setmana, serà de les 16 hores a les 18.30 hores.
  
Article 12. Vacances
  
Les vacances anuals tindran una durada de 22 dies laborables per any de servei. Les vacances seran retribuïdes amb el sou base i els complements personals del treballador
  
1. L'empresa determinarà, atenent les necessitats de la seua activitat productiva, la distribució de les vacances, indicant les dates de gaudi vacacional de cada treballador.
  
Durant el mes de maig de cada any els treballadors podran comunicar al Departament de Recursos Humans les seues preferències sobre les dates de gaudi de les seues vacances, i sobre el possible fraccionament d'aquestes en diversos períodes.
  
El gaudi de les vacances podrà ser fraccionat en dos períodes per exigències del treball.
  
Preferentment, les vacances es gaudiran durant els mesos de juny, juliol i agost de cada any, excloent d'aquests períodes aquells centres o treballadors l'activitat dels quals no disminuïsca essencialment en el període estacional esmentat.
  
El treballador que estiguera en desacord amb el nombre de dies o la distribució del període de vacances proposades per l'empresa, podrà plantejar aquesta discrepància davant de la Comissió Paritària i, a falta d'acord, podrà acudir a la jurisdicció laboral.
  
3. El començament i l'acabament del dret al gaudi de les vacances serà forçosament dins de l'any a què corresponguen, i aquestes no podran en cap cas ser substituïdes per compensacions econòmiques ni acumulades a les següents.
  
4. El treballador coneixerà les dates de les vacances que li corresponguen dos mesos abans, almenys, del començament del seu gaudi.
  
5. Els períodes de baixa temporal per malaltia o accident inferior a mig any, es computaran com a servei actiu als efectes d'allò que s'ha previst en aquest article.
  
El treballador tindrà dret:
  
a) Al retard de les seues vacances si no pot iniciar-les com a conseqüència d'ILT.
  
b) A l'abonament de la part proporcional de les seues vacances quan cesse abans de gaudir-les.
  
c) A l'acomodació del gaudi de les vacances en cas de separació legal, divorci i viduïtat, després de la justificació prèvia d'aquestes circumstàncies, i a petició de l'interessat, sense perjudici de les necessitats del servei.
  
Article 13. Jubilació
  
En el marc d'una imprescindible política de promoció de l'ocupació, el personal inclòs en l'àmbit d'aplicació d'aquest conveni col·lectiu es jubilarà quan es produïsquen les dues condicions següents:
  
a) Que el treballador haja complit 65 anys.
  
b) Que tinga dret a percebre la pensió de jubilació amb un percentatge sobre la base reguladora, de com a mínim el 84%, corresponent a un període de cotització a la Seguretat Social de 27 anys.
  
Article 14. Capacitat disminuïda
  
1. En el cas de declaració d'invalidesa permanent parcial per a la professió habitual es reassignarà el treballador, en la mesura del possible, a un lloc de treball més d'acord amb la seua situació de capacitat disminuïda sense reducció salarial.
  
2. La declaració d'invalidesa permanent total per a la professió habitual comportarà l'extinció del contracte de treball. L'empresa procurarà la recol·locació del treballador afectat per una invalidesa permanent total, si es produeix alguna vacant susceptible de ser coberta per aquest.
  
3. L'empresa facilitarà l'accessibilitat dels locals i llocs de treball als treballadors amb condicions físiques disminuïdes, en consideració a la Llei 13/1982, de 7 d'abril, sobre integració social.
  
Article 15. Seguretat i higiene en el treball
  
1. El treballador sense distinció de la seua relació laboral té dret a una protecció eficaç de la seua integritat física i a una adequada política de seguretat i higiene en el treball, i també al correlatiu haver d'observar i posar en pràctica les mesures de prevenció de riscos que s'adopten legalment i reglamentàriament.
  
Té així mateix el dret de participar en la formulació de la política de prevenció al seu centre de treball i en el control de les mesures adoptades en el desenvolupament d'aquesta, a través dels seus representants legals i dels òrgans interns i específics de participació en aquesta matèria.
  
2. L'empresa promourà, formularà i aplicarà sense distinció de la seua relació laboral, una adequada política de seguretat i higiene als seus centres de treball, i hi facilitarà la participació de tot el personal. Igualment es compromet a subministrar als treballadors que contracte una suficient formació pràctica en aquesta matèria, i a actualitzar la formació dels treballadors sotmesos a un canvi de lloc de treball, o que hagen d'aplicar noves tècniques o utilitzar equips i materials diferents, quan se'n deriven riscos per al personal de l'empresa o tercers. Els treballadors estan obligats a cursar aquests ensenyaments teòrics i pràctics. Quan la formació s'impartisca fora de l'horari de treball, el temps invertit es descomptarà de la jornada laboral.
  
3. Les competències que en matèria de seguretat i higiene en el treball corresponen als treballadors seran exercides pels delegats de prevenció, que actuaran individualment o, de forma col·legiada, en el Comité Intercentres de Seguretat i Salut de l'empresa.
  
4. Els reconeixements mèdics es realitzaran en la Mútua d'Accidents de Treball o els gabinets provincials de Seguretat i Higiene en el Treball:
  
a) Una vegada l'any per a tot el personal.
  
b) Periòdics i específics al personal que per la seua activitat s'estime necessari pels gabinets provincials de Seguretat i Higiene en el Treball.
  
5. En el cas que els treballadors estiguen, o puguen estar exposats, a un risc greu i imminent en el treball, i l'empresa no adopte les mesures necessàries per a garantir la seguretat i salut dels treballadors afectats, els delegats de personal o el comité d'empresa que els represente, podran acordar, per majoria dels seus membres, la paralització de l'activitat dels treballadors afectats per aqueixa situació de risc. Aquest acord de la representació dels treballadors haurà de ser comunicat de forma immediata a l'empresa i a l'autoritat laboral, que anul·larà o ratificarà la paralització acordada en el termini de vint-i-quatre hores.
  
6. Els treballadors o col·lectius de personal, les tasques dels quals així ho requerisquen des de la perspectiva de seguretat i higiene laborals, disposaran de roba i, en el seu cas, calçat de treball, que subministrarà l'empresa. Correspondrà a la Comissió Paritària resoldre les discrepàncies que puguen plantejar-se pel que fa a aquesta matèria.
  
7. Els treballadors, seguint les instruccions de l'empresa, -i dels delegats de prevenció, que hi col·laboraran en la millora de l'acció preventiva-, hauran d'utilitzar correctament i puntualment els mitjans i els equips de protecció que l'empresa els facilite.
  
Article 16. Serveis mèdics i de prevenció
  
L'empresa -després de la consulta prèvia no vinculant al Comité Intercentres de Seguretat i Salut-, concertarà el servei de prevenció de riscos laborals amb una entitat especialitzada o mútua patronal.
  
El Servei de Prevenció de la Seguretat i la Salut estarà en condicions de realitzar les següents funcions:
  
1. El disseny i l'aplicació dels plans i programes d'actuació preventiva.
  
2. L'avaluació dels factors de risc que puguen afectar la seguretat i salut dels treballadors.
  
3. La determinació de les prioritats en l'adopció de les mesures preventives i la supervisió de la seua eficàcia.
  
4. La informació i formació dels treballadors sobre l'ús de tècniques de protecció de riscos laborals.
  
5. La prestació dels primers auxilis i la posada en pràctica de plans d'emergència.
  
6. La vigilància de la salut dels treballadors quant als riscos derivats del treball.
  
Article 17. Delegats i delegades de prevenció
  
1. Els delegats i les delegades de prevenció són els representants dels treballadors amb funcions específiques en matèria de prevenció de riscos en el treball.
  
2. Els delegats i les delegades de prevenció els elegiran -en el nombre assenyalat en l'article 35 de la Llei de Prevenció de Riscos Laborals, i sobre la base de considerar, a aquests efectes concrets, que cada una de les tres províncies de la Comunitat Valenciana opera com un centre de treball-, els representants del personal i entre ells mateixos.
  
3. L'empresa facilitarà els mitjans perquè els delegats i les delegades de prevenció complisquen la seua comesa de la forma adequada.
  
Article 18. Comité Intercentres de Seguretat i Salut
  
1. Els delegats i les delegades de prevenció s'integraran en un Comité Intercentres de Seguretat i Salut.
  
2. El Comité Intercentres estarà compost per un representant del personal per la província d'Alacant, un altre per la de Castelló i dos per la de València.
  
Article 19. Funcions del Comité Intercentres de Seguretat i Salut
  
Les funcions que exercirà el Comité Intercentres són totes aquelles que atribueix als comités de seguretat i salut l'article 39 de la Llei de Prevenció de Riscos Laborals.
  
Article 20. Formació i perfeccionament
  
1. De conformitat amb allò que s'ha previst en l'article 22 de l'ETI per a facilitar la formació i promoció professional, el personal fix afectat pel present conveni tindrà dret a que se li facilite la realització d'estudis per a l'obtenció de títols acadèmics o professionals, la realització de cursos de perfeccionament professional i l'accés a cursos de reconversió i capacitació professional organitzats per l'administració pública o l'empresa; tot això amb la participació dels treballadors a través de les centrals sindicals més representatives i la resta de vies legals de representació.
  
2. Els treballadors que cursen estudis per a l'obtenció d'un títol acadèmic o professional tindran dret a elegir torn de treball, i a l'adaptació de la jornada ordinària de treball sempre que ho permeten les exigències organitzatives de l'empresa. Tindran també dret als permisos necessaris per a concórrer a exàmens d'estudis adreçats a la seua formació o perfeccionament professional.
  
El treballador haurà d'acreditar en cada cas el motiu que l'assisteix per a acollir-se a aquests permisos i drets amb vista a la seua formació acadèmica i professional.
  
3. L'empresa directament o d'acord amb centres oficials reconeguts, organitzarà, amb el condicionant de les seues possibilitats econòmiques i les seues expectatives a mitjà i llarg termini, cursos de capacitació professional per a la adaptació dels treballadors a les modificacions tècniques operades als llocs de treball, i també cursos de reconversió professional per a assegurar l'estabilitat del personal en la seua ocupació, en els supòsits de transformació o modificació funcional de la seua activitat. En aquests casos el temps d'assistència als cursos es considerarà com treball efectiu en la mesura en què coincidisca amb la jornada laboral.
  
4. Quan el treballador sol·licite l'assistència a cursos o seminaris del caràcter indicat, no programats per l'empresa, aquesta decidirà sobre la petició tenint en compte la matèria tractada i l'interés que tinga per a l'activitat empresarial. Aquests permisos, la durada dels quals no podrà superar els 15 dies cada dos anys, no meritaran despeses de viatge ni dietes, si bé es pagaran els salaris corresponents.
  
5. VAERSA inclourà en els seus pressupostos partides dedicades a la formació professional del seu personal, que seran millorades anualment.
  
6. L'empresa pagarà els salaris del temps de jornada laboral coincident amb l'assistència a cursos de formació professional, quan prèviament haja donat autorització a la participació dels treballadors en aqueixes activitats formatives. Aquesta contribució econòmica de l'empresa en la formació i capacitació professional dels seus treballadors s'ajustarà als termes i condicionaments que queden precisats en aquest article.
  
Article 21. Classificació professional
  
1. La classificació professional té per objecte la determinació i definició dels diferents grups i categories professionals que puguen ser assignats als treballadors d'acord amb la titulació per al seu ingrés, el lloc de treball i les funcions que efectivament exercisquen.
  
2. S'estableixen els següents grups professionals:
  
Tècnics titulats:
  
El grup de tècnics l'integren els treballadors que tenen una titulació universitària, en grau superior o mitjà, que els habilita per a exercir en l'empresa funcions pròpies de la seua preparació professional i que han sigut contractats per a realitzar entre altres comeses, les de direcció, supervisió, assessorament d'especial qualificació o altres d'anàloga naturalesa en consideració a la seua formació tècnica.
  
El subgrup de titulats està compost pels treballadors que exerceixen bàsicament funcions relacionades amb una titulació universitària, superior o mitjana, que han sigut contractats pel títol que tenen i que presten els seus serveis en l'empresa amb caràcter exclusiu o preferent, i perceben un salari sense subjecció als aranzels o escales d'honoraris de les seues respectives professions.
  
Aquest grup professional comprén les següents categories:
  
A) Tècnics i titulats de grau superior, inclou els qui han sigut contractats per posseir un títol d'enginyer superior o llicenciat.
  
B) Tècnics i titulats de grau mitjà, inclou els qui han sigut contractats per posseir un títol d'escoles tècniques de grau mitjà o diplomatura universitària.
  
És cap d'obra el cap intermedi que està al front de les obres d'una província, i té com a responsabilitat dirigir, controlar i gestionar l'adequada execució de les obres, ordenant la utilització dels mitjans humans i materials disponibles, amb comandament directe sobre encarregats i capatassos.
  
C) Tècnics agrícoles i forestals, inclou els qui l'empresa contracte per tenir títol expedit per escoles de formació agrària i desenvolupen funcions d'encarregat o capatàs.
  
D) Encarregat, és el cap intermedi que té al seu càrrec una o diverses obres, o una planta de residus, i que està, si escau, sota la dependència jeràrquica d'un cap d'obra, organitzant l'execució de les tasques que s'han de realitzar, distribuint el treball entre el personal adscrit a l'obra o planta de residus, i vigilant que es complisquen adequadament els terminis de realització i el nivell de qualitat.
  
E) Capatàs, és el cap intermedi que, sota la dependència d'encarregats i del cap d'obra, té cura que es complisquen les instruccions rebudes dels seus superiors jeràrquics, dirigint i controlant el personal obrer forestal. Estaran inclosos en el Règim Especial Agrari de la Seguretat Social.
  
Administratius:
  
En aquest grup s'enquadra el personal que amb independència de la seua titulació acadèmica té els coneixements teòrics i pràctics suficients per a l'acompliment de funcions administratives o comptables en l'empresa.
  
Aquest grup professional integra les següents categories:
  
a) Caps administratius.
  
b) Oficials administratius 1a i 2a.
  
c) Auxiliars administratius.
  
Especialistes i oficis diversos:
  
En el subgrup professional d'especialistes estaran integrats els emissoristes-vigilants de llocs d'observació d'incendis forestals.
  
En el subgrup d'oficis diversos s'inclouran els treballadors que realitzen treballs propis d'un ofici clàssic com ara obrers, mecànics o conductors de vehicles.
  
Peons:
  
Són els treballadors que presten els seus serveis a les ordres d'encarregats i capatassos, i executen treballs en què predominen l'esforç físic i l'atenció.
  
Es consideraran peons qualificats aquells peons que realitzen labors de pela de sureres, orientació de públic i vigilància a les zones preparades per a acampada a les muntanyes i totes aquelles tasques que requerisquen un cert grau de preparació professional que no arribe a determinar una específica categoria professional.
  
Ordenances, telefonistes i teleoperadors/es:
  
Els ordenances tenen com a treball realitzar encàrrecs dins o fora del centre laboral, recollir i lliurar correspondència, orientar el públic en l'oficina i, en general, les tasques secundàries que li siguen encomanades.
  
La categoria de telefonista correspon a qui atén la centraleta telefònica, simultanejant aquesta comesa amb la de recepció i informació al públic i amb aquelles funcions de naturalesa semblant a les descrites que siguen compatibles amb el seu treball bàsic.
  
La categoria professional de teleoperador/a inclou a qui té com a ocupació bàsica, en el Servei de Recollida de Tubs, Llums i Piles, l'atenció telefònica, l'entrada de dades a l'ordinador i la preparació, confecció i coordinació d'ordres de transport.
  
Article 22. Condicions laborals de maquinistes i mecànics
  
1. Els maquinistes tenen al seu càrrec i manegen maquinària pesant i semipesant. Els mecànics s'ocupen del manteniment, la reparació i la posada al punt de tot tipus de maquinària o instal·lacions mecàniques. Aquests treballadors no participaran en primera línia de foc en l'extinció d'incendis forestals.
  
2. L'empresa dotarà aquests treballadors de granotes i guants per al seu treball. Igualment els proveirà de les peces que, en cada moment, es necessiten per a desenvolupar la seua faena en condicions idònies de seguretat i salut.
  
3. La jornada laboral, de 40 hores de treball efectiu a la setmana, es distribuirà, al llarg de l'any, atenent al màxim aprofitament de la llum solar. L'horari de començament i acabament de la jornada de treball, sense perjudici de l'adopció d'acord amb les circumstàncies de la seua activitat laboral, serà el següent: a) a l'estiu, de 6 a 14 hores; b) a la primavera i la tardor, de 7 a 15 hores; i c) als mesos de desembre i gener, de 8 a 16 hores.
  
4. Els maquinistes i mecànics es desplaçaran al seu tall de treball en vehicles de l'empresa.
  
5. Els maquinistes percebran un plus per dificultat per les molèsties derivades de conduir les màquines desbrossadores de cadenes, sotmeses a la incidència de la pols que aquesta alça en funcionar.
  
Aquest plus es pagarà per hora de treball conduint la màquina i tindrà un import del 4% sobre el salari base per hora.
  
La possible incidència tòxica de la pols alçada per les màquines desbrossadores de cadenes es compensarà salarialment als conductors de les màquines en el temps que hi funcionen, amb el pagament d'un plus de toxicitat en la quantia del 8% del salari base per hora.
  
Article 23. Condicions laborals dels peons forestals
  
1. Estaran classificats en aquesta categoria professional aquells treballadors que no necessiten coneixements especialitzats per a realitzar la seua tasca, en la qual predominen l'atenció i l'esforç físic. S'ocupen de treballs selvícoles, tractaments preventius d'incendis, obertura de tallafocs, repoblacions forestals, planters i vivers, alçament de ribassos i, en general, faenes relacionades amb la silvicultura i l'atenció de les muntanyes i els paratges naturals, i poden manejar maquinària lleugera com desbrossadores, motoserres i semblants.
  
2. L'empresa pagarà als peons forestals un complement d'ajuda social, per a contribuir a compensar el desembossament que mensualment han de realitzar per al pagament del denominat cupó agrari, els treballadors adscrits al Règim Especial Agrari de la Seguretat Social.
  
Aquest complement d'ajuda social tindrà el 1998 un import del 100% del cupó agrari, per dia efectiu de treball, i es pagarà a partir de la data de la signatura d'aquest conveni col·lectiu. El 1998 la quantia d'aquest complement no salarial serà de 315 pessetes per cada jornada de treball efectiu.
  
Aquest complement d'ajuda social, no implica que l'empresa assumisca el pagament de l'esmentada aportació a la Seguretat Social, que és una obligació personal de cada treballador agrari.
  
3. Realitzaran una jornada diària de vuit hores amb una pausa de 30 minuts i dos de 15 minuts cada una.
  
4. L'horari de treball serà el següent: a) a l'estiu, de 6 a 14 hores; b) a la primavera i la tardor, de 7 a 15 hores; i c) als mesos de desembre i gener, de 8 a 16 hores.
  
5. L'empresa desplaçarà amb vehicles a aquests treballadors des de la localitat en què estiga situada l'obra fins el tall, o a elecció d'aquests, compensarà al treballador les despeses que es deriven d'utilitzar per al desplaçament mitjans de transport propis.
  
6. Quan el treballador acudisca al tall i no puga començar la jornada per causes alienes a la seua voluntat, percebrà el 25% del seu salari; si la interrupció definitiva de la jornada laboral es produeix abans de transcorregudes tres hores des del començament, es pagarà al treballador un 50% del salari. Quan la jornada laboral s'interrompa transcorregudes més de tres hores des del seu començament, es pagarà el 100% del salari. La compensació per acudir al tall, sense que s'arribe a iniciar el treball, només procedirà en el cas que l'empresa no haguera avisat al treballador que en aqueixa jornada no s'anava a treballar.
  
Article 24. Condicions laborals d'emissoristes i vigilants d'incendis
  
1. S'integren en la categoria professional d'emissoristes els qui, mitjançant la utilització d'emissores de ràdio, tenen la responsabilitat de controlar i coordinar els punts de vigilància forestal fixos i, si escau, mòbils, en l'àmbit de la Comunitat Valenciana; informen els seus superiors de la marxa normal del servei i de les incidències que es produeixen, i realitzen faenes administratives de registre de dades, butlleta d'incendis controlats i d'altres compatibles amb la seua tasca de maneig d'emissores; per a això tindran els suficients coneixements informàtics.
  
El personal que ocupe els llocs d'emissorista o de vigilant, en cas d'adjudicació a VAERSA de les contractes públiques i periòdiques de la Conselleria de Medi Ambient, haurà d'estar adequadament qualificat i capacitat, de conformitat amb que s'ha previst respecte d'això en el corresponent plec de condicions elaborat per l'esmentada Conselleria.
  
2. La categoria professional de vigilants defineix aquells treballadors que des de pics de muntanya, o altres llocs d'observació, tenen com a missió exercir una vigilància sobre una zona forestal, avisant dels incendis que puguen produir-se, fent-ne un seguiment fins la total extinció mitjançant emissora de ràdio i realitzant mesuraments meteorològics d'àmbit local.
  
Els vigilants rebran de l'empresa, per escrit, les normes que han de seguir en cas d'avaries de les emissores.
  
3. La jornada laboral tindrà la durada setmanal següent:
  
- De gener a març, 35 hores de treball.
  
- D'abril a setembre, 42 hores de treball.
  
- D'octubre a desembre, 35 hores de treball.
  
Aquesta distribució de períodes, d'acord amb el grau de risc d'incendis forestals, s'ajustarà a les corresponents previsions de la Conselleria d'Agricultura i Medi Ambient.
  
La jornada laboral tindrà una pausa per a l'entrepà de vint minuts de durada al dia. El treballador no abandonarà, o s'allunyarà, del lloc de treball durant aquest temps.
  
Les vacances dels emissoristes i vigilants seran de 35 dies naturals per any de servei.
  
4. Tenint en compte la naturalesa del servei que requereix que siga atés durant la major part del dia i, en certs períodes de l'any, durant la totalitat de la jornada; s'implantaran torns entre els vigilants que possibiliten, en tot moment, una idònia cobertura del servei d'observació i alerta forestal.
  
5. Els emissoristes percebran els plus de torn i major responsabilitat. Els vigilants, si escau, percebran els plus de torn, perill, transport i major dedicació.
  
6. Definició dels plus:
  
a) El plus de perill compensa la situació dels llocs de treball dels vigilants, en zones exposades a la incidència d'incendis forestals.
  
b) Plus de torn, preveu l'obligació de realitzar torns per exigències del treball i absorbeix la retribució que poguera derivar-se de la prestació del treball en període nocturn.
  
c) Plus de major responsabilitat, retribueix el factor d'especial atenció que exigeix, per la seua transcendència enfront de l'empresa i a tercers, el treball dels emissoristes.
  
La quantia dels plus de perill i de torn serà del 10% sobre el salari base, més el complement personal.
  
El plus de major responsabilitat tindrà un import de 24.415 pessetes.
  
d) Plus de transport, el percebran els vigilants en compensació per les despeses derivades del seu desplaçament amb mitjans propis de locomoció als llocs d'observació. Tindrà una quantia mensual de 7.655 pessetes.
  
e) Plus de major dedicació, compensa la realització per part del vigilants, de 20 hores addicionals al mes en el període de màxim risc d'incendis forestals, o quan les circumstàncies ho exigisquen segons el criteri de l'empresa. Aquest plus es meritarà als llocs d'observació coberts només per dos vigilants. La seua quantia mensual serà de 13.702 pessetes.
  
Per tant, les hores que puguen treballar-se, per aquest concepte, estaran remunerades exclusivament mitjançant el plus de major dedicació i no es pagaran com a hores extraordinàries.
  
7) Ateses les peculiaritats del servei de vigilància, i les serioses conseqüències sobre la integritat del medi ambient que poden tenir les difuncionalitats del personal que ocupa els llocs de vigilants, el codi de faltes i sancions d'aquest conveni col·lectiu queda especificat, respecte a aquests treballadors dedicats a la vigilància forestal des de punts fixos d'observació -sent-los així mateix aplicable en tot allò no concretat a continuació-, en els següents punts:
  
7.1 Es considerarà falta greu tenir als llocs de vigilància forestal qualsevol tipus d'equip audiovisual no subministrat per l'empresa.
  
7.2 Seran considerades faltes molt greus:
  
- Una falta injustificada d'assistència al treball, sense preavís a l'empresa. En aquesta falta concreta la sanció màxima serà de 45 dies de suspensió de sou i faena.
  
- La substitució del vigilant per una altra persona aliena a l'empresa, sense expressa autorització prèvia de l'empresa.
  
- Deu faltes injustificades de puntualitat, o més, en un període de sis mesos.
  
- La permanència d'alguna persona aliena al servei en el punt de vigilància, sense autorització prèvia i expressa de l'empresa.
  
- El consum de begudes alcohòliques o de drogues durant la jornada laboral, encara que siga ocasional o esporàdic, si afecta el rendiment laboral.
  
Article 25. Condicions d'accés al lloc i funcions dels monitors/educadors i guies dels espais naturals protegits
  
El personal que ocupe els llocs de monitors/educadors i guies dels espais protegits, en cas d'adjudicació a VAERSA de les contractes públiques i periòdiques de la Conselleria de Medi Ambient, haurà d'estar adequadament qualificat i capacitat, segons el que s'ha previst respecte d'això en el corresponent plec de condicions elaborat per l'esmentada Conselleria.
  
A. Monitors/educadors mediambientals:
  
1. Per a ocupar el lloc de monitor/educador es requereix una titulació mínima de diplomat universitari o equivalent.
  
2. El monitor/educador exerceix la seua tasca sota la directa dependència jeràrquica de la Direcció del parc o paratge natural.
  
3. Les funcions bàsiques del monitor/educador, que estarà adscrit al grup IV de categories professionals, són les següents:
  
a) La delimitació dels itineraris didàctics als quals han d'ajustar-se les visites dels grups escolars i d'adults.
  
b) L'elaboració de propostes sobre les activitats didàctiques que es realitzaran, orientades al coneixement del parc o paratge natural.
  
c) Reunir-se, abans de les visites, amb els responsables dels grups, a fi d'adaptar els recorreguts a les peculiaritats i interessos diferencials dels visitants.
  
d) Atendre els visitants no integrats en cap grup, repartint-los la informació impresa sobre les normes de comportament i les característiques de l'espai natural, procurant incorporar-los, en la mesura del possible, a algun grup, sense que s'excedisca, en cap cas, de 35 persones per grup.
  
e) Recepció i acompanyament dels grups organitzats de visitants, controlant el compliment de les normes de conducta a què han d'atenir-se al llarg del recorregut.
  
f) Valoració del resultat de les visites, tant de grups organitzats com del públic en general, a l'acabament, mitjançant la realització d'una enquesta tipificada als visitants.
  
g) Presentació i explicació del material exposat al Centre d'Informació, o en les exposicions divulgatives que puntualment s'organitzen. Atendre l'adequada utilització, per part dels visitants, del material fotogràfic o audiovisual a què tinguen accés.
  
h) Contribuir activament a la difusió dels valors dels espais naturals protegits, per mitjà de xarrades a les associacions dels municipis del seu entorn.
  
i) Dissenyar material didàctic i de divulgació, sobre els aspectes més rellevants de la flora i la fauna de l'espai natural, per a utilitzar-los amb els grups escolars. I preparar programes específics, amb el mateix objectiu, per a adults.
  
j) Fer un seguiment de les publicacions periòdiques que tinguen interés per a la creació de fons bibliogràfics als centres d'informació, amb recopilació dels articles més rellevants.
  
k) Redactar una memòria mensual en la qual es reflectisquen els grups atesos, amb classificació dels visitants d'acord amb criteris estadístics.
  
l) Desenvolupar treballs tècnics relacionats al parc o paratge natural, de forma complementària amb les tasques d'educació ambiental, les quals tindran caràcter prioritari.
  
m) Reunir-se, amb la periodicitat que determine la Conselleria de Medi Ambient, amb els tècnics que aquesta assenyale.
  
n) Vigilar, i prendre nota, de qualsevol impacte negatiu per als espais protegits, en col·laboració amb els tècnics forestals de la zona. Donar compte d'aquestes incidències als tècnics adscrits a les delegacions territorials de la Conselleria de Medi Ambient.
  
ñ) Participar en jornades o seminaris d'educació ambiental, per indicació de la Conselleria de Medi Ambient.
  
o) Dirigir, coordinar i supervisar el treball dels guies que estiguen sota la seua dependència.
  
p) Aquesta relació de funcions no té caràcter tancat i exhaustiu. Les funcions dels monitors inclouran, de forma genèrica, totes les activitats relacionades amb l'educació, difusió i divulgació ambientals, que els puguen ser encomanades per la Direcció de l'Espai Natural i, especialment, aquelles tasques la realització de les quals considere pertinent els tècnics de la Conselleria de Medi Ambient.
  
B. Guies mediambientals:
  
1. Per a ocupar el lloc de guia es requereix tenir, almenys, el certificat del Graduat Escolar.
  
2. El guia desenvolupa el seu treball sota la dependència jeràrquica directa dels monitors.
  
3. Les funcions bàsiques del guia són les següents:
  
a) Atendre la recepció, informació i control dels visitants del parc o paratge.
  
b) Controlar i supervisar els comptadors, dipòsits, magatzems i, en general, instal·lacions de l'espai natural; comunicar als seus superiors les deficiències o incidències de funcionament i manteniment que hi puga observar.
  
c) Vigilar i controlar els accessos a l'espai natural.
  
d) Vigilar i denunciar qualsevol impacte negatiu o perjudicial al parc o paratge, en col·laboració amb els agents forestals i mediambientals de la zona.
  
e) Atendre puntualment, durant les absències del monitor, les tasques que aquest li delegue expressament.
  
f) Tenir cura que la farmaciola estiga adequadament assortida, i auxiliar els visitants en cas d'accident o urgència mèdica, i sol·licitar, sense demora, l'assistència dels corresponents serveis sanitaris.
  
g) Quan amb motiu de la realització de les seues tasques, quede desatés el Centre d'Informació, el guia haurà de tancar-hi tots els accessos.
  
h) En el cas que l'atenció a les seues tasques prioritàries -abans assenyalades-, ho permeta, el guia participarà en els treballs de manteniment dels vivers existents en l'espai natural.
  
i) Exercir, en general, aquelles tasques anàlogues a les anteriorment indicades, que, dins del marc de l'educació ambiental i l'atenció dels espais naturals, li encomanen els monitors/educadors o la Direcció de l'Espai Natural.
  
Article 26. Procediment en matèria de conflicte col·lectiu i vaga
  
En la regulació de conflictes col·lectius i drets de vaga, hom s'ajustarà al que estableixen la Constitució Espanyola, l'Estatut dels Treballadors i el Reial Decret 17/1977, de 4 de març, segons interpretació de la sentència del Tribunal Constitucional de 8 d'abril de 1981, amb especial referència als requisits i tràmits previstos en aquests casos per a les empreses que desenvolupen un servei públic.
  
La tramitació del conflicte col·lectiu o vaga que poguera afectar els treballadors de VAERSA, es plantejarà davant de la Conselleria de Treball i Afers Socials per part de la representació dels treballadors. Durant el període de preavís en el cas de vaga, qualsevol de les parts podrà instar a un acte de conciliació davant de l'autoritat laboral.
  
Article 27. Dret de reunió
  
Els treballadors tindran dret a reunir-se en assemblees, als locals de l'empresa, és de les hores de treball, per a tractar assumptes d'índole laboral. L'assemblea serà presidida pel comité d'empresa o els delegats de personal i centrals sindicals existents a l'empresa, els quals comunicaran prèviament a l'empresa l'ordre del dia, l'hora i el lloc de realització, i, així mateix, els noms de les persones no pertanyents a l'empresa que assistiran a l'assemblea.
  
Les assemblees, segons el col·lectiu de personal convocat, poden ser:
  
a) De caràcter general, si afecten tot el personal de l'empresa. Han de ser preavisades a la Direcció de l'empresa amb 72 hores d'antelació. Poden convocar-les el comité d'empresa i la majoria dels delegats de personal, en decisió conjunta, o el 33% del total de la plantilla de treballadors de l'empresa.
  
b) De caràcter sectorial, si afecten un grup específic de treballadors. Han de ser preavisades a la Direcció de l'empresa amb una antelació mínima de 48 hores. Poden convocar-les el comité d'empresa i la majoria dels delegats de personal, mitjançant decisió conjunta, o el 33% del col·lectiu de personal afectat.
  
c) De centre de treball. Cal un preavís a la Direcció del centre laboral no inferior a 24 hores. La decisió de la convocatòria ha de ser adoptada pel comité d'empresa, o majoria de delegats de personal del centre de treball. També podran convocar aquestes assemblees un nombre de treballadors no inferior al 33% de la plantilla del centre de treball i qualsevol de les centrals sindicals signants del present conveni col·lectiu.
  
Els aspectes del dret de reunió no previstos en aquesta clàusula es regularan de conformitat amb els articles 77, 78 i 80 de l'ET.
  
Article 28. Drets de les centrals sindicals. Seccions sindicals i afiliats
  
1. Els treballadors afiliats a un sindicat podran constituir seccions sindicals en l'àmbit de l'empresa o centre de treball. Les seccions sindicals degudament constituïdes tindran els següents drets:
  
a) Nomenar un delegat sindical en cada una de les tres províncies en què està ubicada l'empresa sempre que hagen obtingut, a la província en qüestió, almenys el 10% dels vots en les eleccions per a representants dels treballadors.
  
Podran nomenar un altre delegat més en el cas que la plantilla de personal de l'empresa, computada segons les regles de l'article 72 de l'Estatut dels Treballadors, supere en la província de referència els 750 treballadors.
  
b) Utilitzar un local adequat en el qual puguen desenvolupar les seues activitats.
  
c) Disposar del mateix nombre d'hores de crèdit mensual per a atendre les seues funcions representatives que els seus companys del comité d'empresa o delegats de personal.
  
Seran funcions dels delegat sindicals:
  
a) Representar i defensar els interessos del sindicat al qual representen i dels seus afiliats als centres, i servir d'instrument de comunicació entre la seua central sindical i la Direcció de l'empresa.
  
b) Assistir a les reunions del comité d'empresa, amb veu però sense vot. Igualment podran assistir a les reunions de la Comissió Paritària sempre que aquesta admeta prèviament la seua presència i també amb veu però sense vot.
  
c) Tindran accés a la mateixa informació i documentació que l'empresa ha de posar a disposició del comité d'empresa, d'acord amb allò que s'ha regulat a través de la llei, i estaran obligats a guardar sigil en les matèries en què legalment corresponga.
  
Tindran les mateixes garanties i drets reconeguts per la llei i aquest conveni als membres del comité d'empresa.
  
d) Seran oïdes per l'empresa en el tractament d'aquells problemes de caràcter col·lectiu que afecten els treballadors en general i els afiliats al sindicat.
  
e) Seran, així mateix, informades i oïdes per l'empresa amb caràcter previ:
  
E.1) Sobre els acomiadaments i la resta de sancions per faltes greus o molt greus que afecten els afiliats al sindicat.
  
E.2) En matèria de regulacions d'ocupació.
  
E.3) La implantació o revisió del sistema d'organització del treball.
  
f) A fi de facilitar la difusió d'aquells avisos que pogueren interessar als respectius afiliats al sindicat i als treballadors en general, l'empresa posarà a disposició del sindicat la representació del qual tinga el delegat, un tauler d'anuncis que haurà de situar-se dins del centre i en lloc on s'hi garantisca un adequat accés per a tot el personal.
  
Article 29. Drets dels comités d'empresa i delegats de personal
  
Els comités d'empresa i delegats de personal tenen els següents drets:
  
1. Els membres dels comités d'empresa i delegats de personal disposaran de temps retribuït per a realitzar les gestions que porten a la defensa dels interessos dels treballadors que representen, de conformitat amb l'article 68 de l'Estatut dels Treballadors.
  
2. La utilització del crèdit mensual d'hores s'efectuarà de conformitat amb allò que s'ha disposat en l'article 37 apartat 3.e) en relació amb l'article 68.e) de l'Estatut dels Treballadors.
  
3. Els representants dels treballadors hauran de preavisar l'empresa, excepte en cas de força major, amb una antelació no menor de 24 hores, de les seues absències del lloc de treball per a l'acompliment de les seues funcions representatives.
  
4. Els comités d'empresa, delegats de personal i delegats sindicals podran acordar l'acumulació de totes o part de les hores sindicals dels seus membres en un o diversos d'ells.
  
Quan l'acumulació d'hores sindicals en un o diversos membres del comité sense ultrapassar el màxim total, comporte de fet el relleu temporal en el treball d'aqueixos representants, caldrà la comunicació prèvia a l'empresa.
  
5. No s'inclouran en el còmput d'hores les actuacions i reunions que es porten a cap per iniciativa de l'empresa.
  
6. Els membres dels comités d'empresa i delegats de personal tindran les garanties previstes en l'article 68.c) de l'Estatut dels Treballadors, des de la proclamació com a candidats fins un any després de l'expiració del seu mandat, llevat que aquesta es produïsca per revocació o dimissió.
  
7. Els comités d'empresa i delegats de personal tindran un local adequat proveït de mobiliari i material d'oficina i la resta de mitjans necessaris per a desenvolupar les seues activitats representatives.
  
Es facilitarà a cada comité d'empresa i als delegats de personal, taulers d'anuncis perquè, sota la seua responsabilitat, col·loquen tots els avisos i les comunicacions que s'estimen pertinents. Els taulers s'instal·laran en llocs visibles, per a permetre que la informació arribe clarament als treballadors.
  
8. Els representants dels treballadors tindran accés als models TC1 i TC2 de les cotitzacions a la Seguretat Social, al calendari laboral, i a tots els altres documents oficials que els afecten.
  
9. Els treballadors tindran dret, si així ho sol·liciten, que se'ls descompte de la seua nòmina l'import de la quota sindical del sindicat a què estiguen afiliats.
  
10. En allò no establit en aquest article, hom s'ajustarà a allò que s'ha disposat en l'article 64 de l'ET.
  
Article 30. Bestreta de salari
  
El personal tindrà dret a percebre sense que arribe el dia assenyalat per al pagament, bestretes a compte del treball ja realitzat.
  
Article 31. Règim disciplinari
  
1. Els treballadors podran ser sancionats per l'empresa pels incompliments laborals que cometen, d'acord amb la graduació de faltes o sancions que s'estableixen en aquest article.
  
2. Les faltes laborals dels treballadors, podran ser lleus, greus i molt greus.
  
A) Seran faltes lleus les següents:
  
a.1) El retard, la negligència o el descuit en el compliment de les seues tasques, quan no cause perjudici a l'empresa.
  
a.2) L'omissió de comunicació, o la comunicació sense la deguda antelació de la falta d'assistència per causa justificada, excepte que es prove la impossibilitat de fer-ho.
  
a.3) La falta d'assistència al treball sense causa justificada d'un dia al mes.
  
a.4) Les faltes de puntualitat sense causa justificada de dos a tres dies al mes.
  
a.5) El descuit en la conservació dels locals, materials i documents de l'empresa, si no produeix més que danys d'escassa quantia.
  
B) Seran faltes greus:
  
b.1) La falta de disciplina en el treball o el degut respecte als seus superiors, companys o subordinats.
  
b.2) L'incompliment de les ordres i instruccions dels superiors i de les obligacions concretes del lloc de treball, les negligències de què es deriven o puguen derivar-se perjudicis greus per a l'empresa.
  
b.3) La desconsideració amb el públic en l'exercici del treball.
  
b.4) L'incompliment de les normes i mesures de seguretat i higiene en el treball establides per l'empresa.
  
b.5) La falta d'assistència al treball sense causa justificada, durant dos dies al mes.
  
b.6) Les faltes de puntualitat sense causa justificada, de 4 dies fins 9 dies al mes.
  
b.7) L'abandó del treball una vegada començada la faena, sense causa justificada, en una jornada laboral al mes.
  
b.8) La simulació de malaltia o accident, per a justificar l'absència al treball durant una jornada.
  
b.9) La negligència que puga causar greus danys en la conservació dels locals el material o la documentació de l'empresa.
  
b.10) La utilització o difusió indegudes de dades o assumptes que es coneguen per raó de treball en l'empresa, i la vulneració del deure de sigil dels representants dels treballadors.
  
b.11) No acudir a la crida de l'empresa, per a realitzar un servei d'urgent necessitat, quan no hi haja causa justificada per a negar-s'hi.
  
b.12) El consum de begudes alcohòliques o de drogues durant la jornada laboral, ja siga ocasional o esporàdica, si afecta el rendiment laboral.
  
b.13) La negativa a sotmetre's a comprovacions mèdiques o proves d'aptitud, pel que fa a la capacitat per a l'acompliment del treball.
  
b.14) La reincidència en la comissió de tres o més faltes lleus, encara que siguen de distinta naturalesa, dins d'un mateix trimestre, quan hi hagen mitjançat sancions.
  
C) Seran faltes molt greus:
  
c.1) Tota actuació que implique discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.
  
c.2) L'empaitament sexual, màximament quan vaja acompanyat d'abús de posició prevalent per ser efectuat per un/a superior/a a una persona subordinada laboralment.
  
c.3) El frau, la deslleialtat i l'abús de confiança en les gestions encomanades, i també la condemna ferma a més d'un any de presó, per conducta dolosa.
  
c.4) La manifesta desobediència i indisciplina en el treball.
  
c.5) Les faltes d'assistència en el treball durant més de dos dies al mes.
  
c.6) Les faltes de puntualitat no justificades, durant deu dies o més dies al mes, o durant més de vint dies al trimestre.
  
c.7) La disminució continuada i voluntària en el rendiment del treball habitual o pactat.
  
c.8) Les ofenses verbals o físiques a superiors i companys de treball.
  
c.9) L'embriaguesa habitual o toxicomania.
  
c.10) La reincidència de tres o més faltes greus, encara que siguen de distinta naturalesa, dins del període de quatre mesos.
  
3. Les sancions que podran imposar-se d'acord amb la qualificació de les faltes, i que en qualsevol cas es comunicaran per escrit, seran les següents:
  
Per faltes lleus:
  
- Amonestació per escrit.
  
- Suspensió de sou i faena de dos dies.
  
Les sancions per faltes lleus requeriran comunicació als representants dels treballadors.
  
b) Per faltes greus:
  
- Suspensió de sou i faena de tres a trenta dies.
  
Per faltes molt greus:
  
- Suspensió de sou i faena des de trenta-un a noranta dies.
  
- Trasllat forçós.
  
- Acomiadament.
  
4. Les sancions per faltes greus -quan excedisquen de quinze dies de suspensió de sou i faena-, i per faltes molt greus, requeriran la tramitació prèvia d'expedient disciplinari, la iniciació del qual es comunicarà als representants dels treballadors i a l'interessat, i es donara audiència a ell i als representants dels treballadors.
  
5. Les faltes lleus prescriuran als deu dies, les faltes greus als vint dies, i les molt greus als seixanta dies, a partir de la data en què l'empresa en va tenir coneixement de la comissió, i en tot cas als sis mesos d'haver-se comés. Aquests terminis quedaran en suspens durant la tramitació de l'expedient disciplinari, la durada de la qual no excedirà de dos mesos.
  
6. Qualsevol treballador podrà donar compte per escrit, per si, o a través dels seus representants dels actes que comporten faltes de respecte a la seua intimitat o a la consideració a causa de la seua dignitat humana o laboral, l'empresa obrirà les oportunes diligències informatives i instruirà, si es troben indicis que ho justifiquen, l'expedient disciplinari que corresponga, en el qual intervindrà la representació dels treballadors.
  
7. Les sancions imposades i la seua cancel·lació s'anotaran en l'expedient personal, notificant-se als representants dels treballadors.
  
8. La cancel·lació de les sancions imposades per faltes lleus, greus i molt greus, s'anotaran en l'expedient personal a l'any, tres anys i cinc anys respectivament des de la data del compliment, a petició de l'interessat.
  
Article 32. Comité Intercentres
  
1. Es pacta la constitució d'un Comité Intercentres en el qual s'integraran les representacions dels treballadors de tots els centres laborals de l'empresa.
  
2. El Comité Intercentres estarà integrat per 5 membres. En formaran part, almenys, un representant per cada un dels centres de treball que tinguen representació sindical per mitjà de comité d'empresa o els delegats de personal.
  
3. Els components del Comité Intercentres seran designats entre els representants dels treballadors dels diversos centres de treball de l'empresa.
  
4. La composició del Comité Intercentres reflectirà proporcionalment la representativitat relativa de cada central sindical, mesurada segons els resultats electorals en la totalitat de l'empresa.
  
5. El Comité Intercentres assumirà les facultats que corresponguen a les representacions sindicals dels diferents centres de treball en aquells assumptes que tinguen una dimensió, o una potencial repercussió, que afecte més d'un centre laboral, considerats en la seua globalitat o treballadors de dos o més centres de treball. Les notificacions i informacions que adrece l'empresa al Comité Intercentres s'entendran vàlidament realitzades encara que es referisquen o concernisquen particularment a un concret centre de treball.
  
Article 33. Retribucions econòmiques
  
1. El salari estarà integrat pel salari base i els complements salarials.
  
El salari base es fixa en atenció a la categoria professional del treballador i al temps -mes, dia o hora-, de treball.
  
2. Els complements salarials compensen les condicions professionals, les circumstàncies del lloc de treball o el rendiment laboral.
  
3. El complement personal d'antiguitat per al personal fix consistirà en un plus del 3,9 % sobre el salari base per cada trienni, sense que es puga superar el límit màxim del 30%.
  
Es computarà per a la meritació dels triennis el temps de prestació de serveis laborals des que es va iniciar el treball a l'empresa, sempre que no s'haja produït cap solució de continuïtat en la relació laboral.
  
Serà tingut en compte, als exclusius efectes de percepció del plus d'antiguitat, el període de temps en el qual el treballador haja prestat els seus serveis laborals a administracions o empreses públiques amb caràcter previ a la seua incorporació a l'empresa.
  
4. En la fixació del complement personal del sou es tindran en compte l'experiència professional, les titulacions complementàries o el domini d'idiomes, que tinguen una relació directa amb el treball que exerceixen i que puguen contribuir a millorar-ne el rendiment laboral.
  
5. Els complements per lloc de treball seran de major dedicació, major responsabilitat, perill, torn i transport. I estan definits, pel que fa a emissoristes i vigilants, en l'article 21 d'aquest conveni col·lectiu.
  
Es podrà aplicar un plus de toxicitat per a compensar la concurrència, en llocs de treball concrets, de circumstàncies que motiven que la prestació laboral es desenvolupe en un entorn amb possibles incidències de substàncies o emanacions tòxiques.
  
A aquest respecte, els operaris que treballen al centre de Buñol i estiguen exposats directament a la possible incidència del mercuri, percebran un plus de toxicitat per import del 8% del seu salari base mensual, exclòs el mes de vacances.
  
L'empresa després de la consulta prèvia no vinculant amb la Comissió Paritària podrà aplicar aquells plus, entre els anteriorment indicats, que estime convenient en funció de les característiques dels llocs de treball.
  
Aquests complements salarials per llocs de treball es perceben d'acord amb les peculiaritats del lloc laboral ocupat i, per tant, no són consolidables.
  
6. L'empresa podrà establir un complement retributiu en la modalitat de gratificació o bé per èxit d'objectius. Aquest complement estarà lligat al treball realitzat en relació amb unes previsions de rendiment prèviament fixades i tindrà, en general, una periodicitat anual. El dret al cobrament i la quantia concreta de l'import, estaran vinculats a la satisfacció d'un conjunt de criteris entre els quals figuren la situació i els resultats de l'empresa, la gestió de l'àrea o departament en què s'integre el treballador i, de forma especialment destacada, la consecució de la persona valorada dels objectius, o metes laborals, que li hagen sigut assignades per a la seua implementació en el període de temps de referència. Atés el caràcter de complement pel treball realitzat, no podrà ser consolidat.
  
7. En aquells treballs que permeten una quantificació per unitats de faena realitzada, es podran implantar complements o plus per quantitat o qualitat en el treball efectuat mitjançant primes, incentius o plus d'activitat laboral que estimulen la superació del rendiment normal o mitjà.
  
La taula salarial que antecedeix està estructurada en dos conceptes retributius: salari base i complement personal. Els treballadors amb sou mensual percebran, així mateix, dues pagues l'any amb una quantia d'un sou mensual, més el plus d'antiguitat, si escau, cada una d'elles, sense inclusió dels complements de lloc de treball. Els treballadors amb salari per dia treballat, hi porten incorporades, que té caràcter de salari global, les parts proporcionals de diumenges, festius, vacances i pagues extraordinàries.
  
El complement personal podrà percebre's en funció de les especials responsabilitats, els coneixements professionals específics i l'experiència laboral de cada un dels treballadors. L'import es fixarà en atenció als factors personals indicats, per a cada treballador en concret, en una quantia que no podrà superar l'establida en la taula salarial.
  
Taula de retribucions d'emissoristes i vigilants
  
Concepte Vigilant A Vigilant B Vigilant C Emissorista
  
Salari base 73.309 73.309 61.091 73.309
  
C. personal 21.227 21.227 17.689 33.818
  
Plus responsabilitat 24.415
  
Plus dedicació 13.702 13.702
  
Plus torn 9.453 9.453 7.878 10.713
  
Plus perill 9.453 9.453 7.878
  
Transport 7.655 7.655 7.655
  
Article 34. Comissió Paritària
  
Es constitueix una Comissió Paritària, composta per dos representants de l'empresa i un representant de cada central sindical signants del conveni col·lectiu, amb caràcter permanent, les funcions de la qual seran les següents:
  
1. Interpretació, mediació, estudi i vigilància d'allò que s'ha pactat, seguiment del desenvolupament de tots els temes que integren aquest conveni i els seus annexos. En especial la Comissió mitjançarà amb caràcter previ a la interposició de qualsevol conflicte col·lectiu derivat de la interpretació o l'aplicació d'allò que s'ha disposat en el present conveni.
  
2. Coneixerà i serà informada de la relació dels llocs de treball i la plantilla, i també de les seues modificacions.
  
3. Coneixerà, debatrà i informarà en els casos de reclamacions individuals i col·lectives que en matèria de vacances, hores extres, classificació i/o valoració de llocs de treball se li presenten.
  
4. Serà informada de la selecció de personal.
  
Els acords seran adoptats per unanimitat i seran vinculants per a l'empresa, els representants dels treballadors i els treballadors.
  
La Comissió es reunirà a petició de qualsevol de les parts en un termini màxim de 7 dies laborals des de la data de sol·licitud de reunió.
  
Eventualment a les reunions d'aquesta Comissió podran assistir una representació de l'interessat o interessats en raó dels temes que hagen de ser debatuts. Així mateix es facilitarà als membres de la Comissió tota la informació o les dades que calga per a aclarir qualsevol reclamació.
  
La Comissió Paritària estudiarà i acordarà les condicions d'aquells col·lectius de treballadors que per les seues especials i peculiars funcions, no estiguen previstes en aquest conveni.
  
La Comissió tindrà competències en la fixació de criteris genèrics de selecció i contractació de personal.
  
La Comissió Paritària, així mateix, tindrà competències en matèria de formació professional i participarà en l'elaboració de tots els plans de formació per a tots els col·lectius de treballadors de l'empresa.
  
Totes les decisions de la Comissió Paritària que interpreten el conveni, aclarint els seus termes amb caràcter general, hi seran incorporades en la primera negociació que es porte a cap, després de la seua data.
  
La Comissió Paritària entendrà, així mateix, totes les facultats de consulta o d'informe previ, que li atribueix aquest conveni.
  
Article 35. Compliment del servei militar o la prestació substitutòria
  
El treballador que es trobe en alguna d'aquestes situacions tindrà en suspens el seu contracte de treball, durant el període de compliment d'aquests deures cívics, sense que el temps s'hi dedique prolongue la durada pactada dels seus contractes laborals.
  
Clàusula addicional